Een dood, nog 3 gewond ná rusieFoto: Netcare 911 ŉ Rusie vanoggend in die vroeë oggendure buite ŉ nagklub in Umhlanga, KwaZulu-Natal, het daartoe gelei dat een man dood en nog drie mense geskiet is. Kol. Thembeka Mbele, woordvoerder van die polisie, sê vier mans het omstreeks 03:00 in ŉ rusie betrokke geraak buite ŉ nagklub op Palm Boulevard en ŉ skietgeveg het ontstaan. “Al vier mans het skietwonde opgedoen en is na ŉ hospitaal gehaas,” sê Mbele. Shawn Herbst, woordvoerder van Netcare 911, het bevestig hul paramedici is net ná 03:00 na die toneel ontbied. Volgens Mbele het ŉ 30-jarige man by die hospitaal aan sy skietwonde beswyk. “Daar is op die toneel op drie pistole beslag gelê. ŉ Saak van moord en drie sake van poging tot moord word ondersoek.”